Papersnake/gushiwen huggingface dataset:
仪真吕明父席中观新曲
刘弇（宋代）

有客扬楚舲，归欤汩吾事。波神悭东涨，吞遏限脩螮。

转头彫岁悭，蓬行变匏系。一逢金銮人，穆我若清吹。

挽置十尺床，渊襟扫苛细。壶封拆初黄，露液攒沸蚁。

老实侑脧紫，枯螯嚼霜渍。坐有豪爽宾，哗哗睨云骥。

屯云刮痴白，有如拥天彗。疏棂炯萧森，北固决遥眦。

半酣大轴出，鲸窟咀甘饴。当中倾玄圃，琚瑀纷百缀。

物愁殚眇情，神妒夺孤閟。快魂疏泠泠，大叱回熟寐。

况复仪真曲，不减铜堤思。凄清激吴音，皓齿曾未愧。

辛咸皆可口，卷舌得真意。初如严冬逼，肃物有馀惴。

末似阳春回，恍入众骨醉。将坛凛先登，乐府仍一洗。

吕侯斯人望，胸中吊古气。二十佩青纶，三十清间侍。

高缠见腾踏，茂渥擅褒贲。顷来笑画脂，无补当身寄。

卜筑傲园绮，秋蜩一官蜕。大笔横利槊，兴来即摩垒。

非如骚些徒，冗语酿愁悱。珍重白玉船，虹吞楚狂子。
柳
慕幽（五代）

今古凭君一赠行，几回折尽复重生。五株斜傍渊明宅，

千树低垂太尉营。临水带烟藏翡翠，倚风兼雨宿流莺。

隋皇堤畔依依在，曾惹当时歌吹声。
和彦冲三日饮
胡寅（宋代）

名园直万金，一顷连芳荫。
秀峦千寻矗，石井百尺深。
花残尚闻莺，林胜不留鵀。
时来觅清暑，却扇凉沉沉。
三杯有道通，万户无法禁。
平生师洙泗，正尔戒已甚。
相彼无漏学，亦复忌疏渗。
红颜不肯驻，白发来寖寖。
洗心聆妙语，至味良足饮。
常闻丽泽兑，美润相灌浸。
淡交那甘坏，谅直靡谗譛。
此欢属吾辈，端匪异人任。
又怜嗫嚅子，有口终自噤。
不若更歌呼，醉挽溪流枕。
港口舟行是日室人生日寄此为寿 其一
魏初（元代）

岁岁逢君此日，相望长在他州。风雨吴头楚尾，五年才共行舟。
寄题张仲寅甘老堂
杨万里（宋代）

屏山十论抉圣心，甘老十论刮古今。古今刮得都见髓，持献玉工逢刖趾。

玉皇左相华阳封，上与阿旦双周公。荐渠金门可登仕，金门送渠外台试。

渠侬掉头不肯行，有雪可钓月可耕。恩山紫蕨椽来大，恩江白鱼船样个。

绿蓑青箬霞上卧，不知毕逋明视东西过。
桃花舖
范成大（宋代）

老蕨漫山凤尾张，青枫直干如攒枪。
山深岚重鼻酸楚，石恶淖深神惨伤。
阴崖风生吹客急，草中枯株似人立。
昳晡卓幕先下程，将士黄昏始相及。
又击毬
司马光（宋代）

肃奉乘轺命，仍陪戏马游。朋分初迥出，势合复相收。

顾盼华星激，萦回紫电流。良因重嘉好，礼接使臣优。
绍兴以后蜡祭四十二首 亚、终献用《曼安》。
郊庙朝会歌辞（宋代）

兰生百末，申以贰觞。神具醉止，烂其容光。遗我丰年，万亿及秭。

俾民驩康，以洽百礼。
题陈待制湖楼
徐照（宋代）

天游观妙化，人世事皆轻。
沆瀣藏仙境，津涯截海城。
一身潜汗漫，品类仰高明。
有道行藏小，无心视听精。
上疑灵蜃吐，下觉巨鳌擎。
雨气西帘入，月华东槛生。
山临左辅近，湖自会昌成。
风起僧钟直，村回野艇横。
莲枯收绣段，松静发琴声。
濠濮观鱼鸟，潇湘欠药蘅。
一层休更上，百尺有谁评。
昏日寒峰淡，残星远笛鸣。
醉如元亮兴，归引仲宣情。
阆苑琼为贵，黄州竹过清。
郡图添圣迹，画轴记新营。
奏乐渔人听，投车坐客盈。
八篇移古咏，四字立嘉名。
未必终成隐，清朝待秉衡。
五月奉教作
李峤（唐代）

绿树炎氛满，朱楼夏景长。池含冻雨气，山映火云光。

果院新樱熟，花庭曙槿芳。欲逃三伏暑，还泛十旬觞。
次韵吴伯庸竹间梅花十绝
释绍嵩（宋代）

一川修竹映疏花，穿竹微吟路径斜。
更好碧溪深院静，月和疏影上檐牙。
方祖仁都门阻雨
黄裳（宋代）

未蒙官放此身休，空恨茶园失旧游。将谓天边鸿共发，岂知门旧雨相留。

一襟凉过人归室，万朵香残菊送秋。兄弟急难君有义，白衣东下更何尤。
七十八咏六言十首
刘克庄（宋代）

慕赤松子辟谷，学黄冠师餐霞。
更无半空鸾鹤，何异深山龟蛇。
静轩
吕本中（宋代）

纷纷逐人行，扰扰与事竞。不知一世间，能得几人静。

公今默无一，种种以静胜。人来漫相接，事至聊复应。

开轩道院旁，足以补我病。日高公事散，转与静相称。

千载师盖公，此理久已證。炉烟袅晴窗，松声韵钟磬。

簿书勿勤来，公方在禅定。
寄张赵二相三首
胡寅（宋代）

贤哲不同才，论心则皆仁。
去就不同趋，惟义乃可亲。
仁非比周用，推己以逮人。
义非楚越疏，雇不私其身。
伊谁觉后世，凛凛周先民。
姬公徂东山，流言起齗齗。
召公发金匮，王逆绣裳新。
它日奭有疑，不悦公未逡。
子往暨汝济，公语尤谆谆。
忠诚共白日，势利一飞尘。
姬家八百祀，盛业两公因。
其人不可见，此意常自真。
吁嗟刎颈士，一失为参辰。
我思尚友徒，表此三千臣。
送通守林彦强寺丞还朝
范成大（宋代）

鴈荡之山天下无，奔岸绝壑不可图。
地灵境秀有人物，新安府丞今第一。
纷纶草木变喧寒，竹节松心故凛然。
穷山薄宦我无恨，识公大胜荆州韩。
梅风涨溪绿如酒，晓插樯乌上南斗。
只今广厦论唐虞，斟酌正须医国手。
秀眉津津双颊丹，想看鸣佩翔九关。
诸公倘欲持公议，莫遣此贤思故山。
秋日凤凰台即事
林希逸（宋代）

三山远落穷江尾，一水横过接石头。兰棹几双船细细，芦场无数屋浮浮。

断云归去商量雨，黄叶飞来问讯秋。总为登临能作兴，若为陈迹替人愁。
感遇诗
元晖业（南北朝）

昔居王道泰，济济当群英。今逢世路阻，狐兔郁纵横。
寄人
朱槔（宋代）

一牛鸣地两禅林，雾雨初晴翠霭深。
熟路缘溪穿窈窕，疏钟唤客出岖嵚。
未求黄卷成功处，且办青山避世心。
怅望不来还独返，秋风聊作暮云吟。
七月望游水西白鹤寺乘月泛岘江
郑善夫（明代）

爱尔东林社，乘秋到蕊宫。招邀满童冠，歌罢舞雩风。

鹳鹤黄庭莫，巾袍白露中。西江上云月，归艇意何穷。
作乐导水 其五 荷觞酌酒
许有壬（元代）

野人饮具谢玻璃，自有天然软玉卮。荡漾翠涛擎不定，有人谋笑任淋漓。
崇山图七贤诗
张嵲（宋代）

负郭幽崖面武当，襄江前占水云长。
四时景趣无穷尽，俱向公家静隐堂。
九日感怀
吴芾（宋代）

淡云笼日秋容薄，淅淅西风度帘幕。
篱边黄菊自重阳，天外幽人正离索。
登高那可望长安，记得当年醉丰乐。
十千美酒一百分，脱帽狂歌恣允谑。
风流会上尽英豪，醉倒不知红日落。
谁知陈迹转头空，漠漠烟尘暗京洛。
又是秋高塞马肥，万国城头悲虞角。
对花强饮欲忘怀，万感并生还作恶。
河水之浊有日清，世乱当复见太平。
只应人老鬓毛疏，愧他年少插茱萸。
天上月
曹勋（宋代）

皎皎天上月，随人如有情。
何当背银烛，充我如绝缨。
送杜鹃花
吴融（唐代）

春红始谢又秋红，息国亡来入楚宫。

应是蜀冤啼不尽，更凭颜色诉西风。
庚辰正月过海子桥望西山晴雪烂然
顾清（明代）

湖桥柳色已津津，回首西山泼烂银。天意自知寒不久，并将奇丽作新春。
集周公处连句诗
庾信（南北朝）

市朝一朝变。
兰艾本同焚。
故人相借问。
平生如所闻。
拟汉郊祀歌十九首 其六 玄冥
胡应麟（明代）

玄冥水伯，载司寒冱。殒霜杀草，昆虫闭户。北风宵厉，飞霰昼零。

木脱水涸，雷蛰无声。岁运既徂，阳和在候。万宝既成，敢告明后。
玉河桥晓行
蔡羽（明代）

太液新波出建章，辘轳声近想宫墙。
残星拂树天桥净，隔岸啼莺禁御长。
紫气凝香开北极，苍龙乘日起东方。
君王垂拱临朝蚤，银烛光中散鹭行。
赠希孝
黄庭坚（宋代）

金玉虽满堂，一去谁能守。
石交千秋期，程婴报杵臼。
丝随丹青染，变态非复旧。
竹杖寒苍苍，草木黄落後。
匏从曲沃来，管是汶阳有。
土性本高明，天材更浑厚，革之成国器，实假匠伯手。
木平非斧斤，是事公信否。
喜公择之归兼怀子崧三首 其三
赵蕃（宋代）

建德老斯立，近来双鲤鱼。殷勤数称子，交友未惭予。

多病谁如我，微官政浼渠。吾君方锐治，何乃缓徵车。
试笔柬赵德麟二绝 其二
李之仪（宋代）

窗间多病委枯骸，陌上初收雨后埃。公子风流过京兆，正堪眉妩傍妆台。
有有令（岁残）
赵长卿（宋代）

前山减翠。疏竹度轻风，日移金影碎。还又年华暮，看看是、新春影。那更堪、有个人人，似花似玉，温柔伶俐。

准拟。恩情忔戏。拈弄上、则人难比。我也埋根竖柱，你也争些气。大家一捺头地。美中更美。厮守定、共伊百岁。
迷仙引·春阴霁
关咏（宋代）

春阴霁。岸柳参差，袅袅金丝细。画阁昼眠莺唤起。烟光媚。燕燕双高，引愁人如醉。慵缓步，眉敛金铺倚。嘉景易失，懊恼韶光改。花空委。忍厌厌地。施朱粉，临鸾鉴，腻香销灭摧桃李。

独自个凝睇。暮云暗、遥山翠。天色无情，四远低垂淡如水。离恨托、征鸿寄。旋娇波、暗落相思泪。妆如洗。向高楼、日日春风里。悔凭兰、芳草人千里。
建隆乾德朝会乐章二十八首 其四 又六变。
郊庙朝会歌辞（宋代）

接圣宅神都，方来五达区。国贤熙帝载，灵命握乾符。

至化当纯被，斯文益诞敷。车书今混一，圣治奉三无。
再用前韵
苏轼（宋代）

罗浮山下梅花村，玉雪为骨冰为魂。
纷纷初疑月挂树，耿耿独与参横昏。
先生索居江海上，悄如病鹤栖荒园。
天香国艳肯相顾，知我酒熟诗清温。
蓬莱宫中花鸟使，绿衣倒挂扶桑暾。
抱丛窥我方醉卧，故遣啄木先敲门。
麻姑过君急洒扫，鸟能歌舞花能言。
酒醒人散山寂寂，惟有落蕊黏空樽。
（岭南珍禽有倒挂子，绿毛红喙，如鹦鹉而小，自东海来，非尘埃中物也。
）
次韵闻复湖上秋日六言 其四
释道潜（宋代）

西湖发挥有素，最盛唯誇乐天。遗爱到今不朽，长堤一道如弦。
出闽境永丰道中
韦骧（宋代）

去暮愁行泗州岭，清晨喜见江东山。二年巡按劳南走，尽室安东庆北还。

负弩兵回喧渡口，插秧人看立田间。却嗟奉使无禆补，征返徒添两鬓斑。
吊诸将相诗 其二
姚椿（清代）

廿年节相望君门，手取舆图奉至尊。奢到汾阳难称德，死如新至竟招魂。

任遭当道弹章忌，独拜中朝异数恩。外戚勋名藩镇罪，是非身后待谁论。
再为管香给谏题齐镈拓本
杨深秀（清代）

齐镈齐镈，乃出葵丘。黄河所齧之绝壑，给事家居茂陵获鼎处，并得其鬲与其铎。

为拓镈上文，绿涩墨光错。首云五月吉丁亥，中云齐师𩍂鲍叔作。

人徵《世本》遗，字补《说文》略。铭辞百七十又二，《盘庚》、《大诰》同灏噩。

前诗引晋中兴书，比之义颐得钟在太靃。今再送数难，聊试发一噱。

昔者韦曜郑康成，镈钟大小若相争。我云二者各自有大小，物之冤雪人讼平。

独怪王肃陈统辈，强谓妇人尚柔不用镈钟声。如使女器同不迩，邾娷燕姞孰为铭？

况此大钟用享祀，胡然三著姜女名！又怪杜预解《春秋》，乃云齐桓会地在陈留。

果使兹役非晋地，安得惶遽赴会之晋侯？况自班固《汉志》来，鄈上久矣名葵邱。

今者齐镈又出此，益信西河攘翟有方舟。数事皆足证经义，瑰宝真欲胜天球。

无怪好事潘司寇，千金购存攀古廔。我闻北魏张恩发汤冢，钟磬尽向河中掷。

同出尻脽一片土，兹遭拂拭彼沈溺。又闻唐时宋沇精于音，塔铃车铎尽能识。

广平文孙知律吕，傥见此者更不释。噫嘻贱子敢一言，此器千金良不易。

古今出地第二钟，自宣和来难再得。何不悬置汾阴后土祠，永与焦山周鼎张南北。
送刘子柬赴省
王庭圭（宋代）

快锁荆州从事厅，荐书飞入九重城。试观文阵英雄气，定胜弓弦霹雳声。

霜踏板桥天欲晓，酒醒渔浦雁初鸣。春风汉殿胪传近，换取青袍出帝京。
十六夜陆廉翁公祖召饮署中赋谢
区怀瑞（明代）

秋林乌鹊冷无喧，永夕清辉接笑言。石映七星趋客履，槎还八月泛公门。

霓裳近拂南州榻，桂幄高开北海樽。拚醉自惭歌湛露，使君风谊满乾坤。
沈孝子行
吴廷华（清代）

我友有子称小凤，少岁六经熟磨砻。忘身竟以死孝传，千古人伦作桴栋。

孝子陈情救乃翁，乃翁得旨还天中。昨岁母殡值邻火，扑灭不觉麻衣红。

麻衣红，不可褫，宁死肯任母殡毁。头焦额烂肤不完，殡宫获全孝子死。

孝子曾补《两笙》诗，《南陔》《白华》有新词。居身洁白守庭训，循陔乃厄南宫离。

我闻客位之殡涂且肂，攒至西序预火备。此礼废坠千百年，致令孝子蹈炎炽。

我友哭子几丧明，邦人请旌留孝名。登危临深古所戒，成仁取义非过情。

读书要在持大节，至行煌煌如火烈。旌庐令典金石光，精神不逐劫灰灭。
探梅
陈杰（宋代）

要识梅孤绝，花於未叶时。
玲珑寒玉片，点缀古铜枝。
初雪落旄节，始删无传诗。
东风一吹绿，万卉更能奇。
和抚公陈静斋同登慧山韵
俞泰（明代）

无事肩舆日到山，倚栏偏爱上池泉。雨馀林鸟声犹涩，春老溪花色尚妍。

簪绂喜同嘉燕地，风涛久谢乞归年。纪游须仗名公笔，净扫苍苔石上镌。
病中绝句
陆游（宋代）

青荧犹有佛灯明，点滴时闻竹露声。
欲睡不成还起坐，丽谯风顺报三更。
下第怀楼寿朋
陈允平（宋代）

百尺丹梯拟共登，共登天上最高层。
南山有雾空藏豹，北海无云可化鹏。
动业十年尘里镜，诗书万卷雨前灯。
桃花开尽不归去，又逐春风过武陵。
江行
戴叔伦（唐代）

漾舟晴川里，挂席候风生。临泛何容与，爱此江水清。

芦洲隐遥嶂，露日映孤城。自顾疏野性，屡忘鸥鸟情。

聊复于时顾，暂欲解尘缨。驱驰非吾愿，虚怀浩已盈。
寄上吴王其二
李白（唐代）

坐啸庐江静。
闲闻进玉觞。
去时无一物。
东壁挂胡床。
题时觉寺在在堂十二首
舒坦（宋代）

只见青山无水声，到头耳目未全清。
年来赏遍江东寺，才入今宵睡未成。
赠韶郡侯陈君豹谷考绩之京诗
湛若水（明代）

良知何似良能实，实即良能是所知。使君报政真何政，天下知能可达之。
绝句漫兴九首·其一
杜甫（唐代）

眼见客愁愁不醒，无赖春色到江亭。
即遣花开深造次，便教莺语太丁宁。
戏呈师川驹父之阿牛三首 其二
释德洪（宋代）

风鉴晴云霁月，衣冠紫陌黄尘。勿笑铎驼长卧，起来便自过人。
踏莎行 秋闺
叶宏缃（清代）

寒雁侵吟，篱花伴绣。萧疏一派秋时候。曲栏倚遍望天涯，斜阳断处青山瘦。

屏掩银床，篆喷金兽。芭蕉影压疏帘皱。那堪月上又黄昏，声声露滴梧桐漏。
至昌为具赏东轩千叶梅，然梅尚未开
范成大（宋代）

玉叶重英意已芽，新移竹外小横斜。
东斋何似春工晚，铁树已花梅未花。
随州钱相公挽歌三首
梅尧臣（宋代）

去年伊水上，倾府望云岑。
路转犹回首，人谁不殒心。
可怜飞语後，挤恨九幽深。
从此埋英骨，空令泪满襟。
无题
李商隐（唐代）

近知名阿侯，住处小江流。腰细不胜舞，眉长惟是愁。

黄金堪作屋，何不作重楼。
复用三公燕集韵酬子骏尧夫
司马光（宋代）

官闲虚室白，粟饱太仓红。朝夕扫三径，往来从二公。

蒹葭徒倚玉，燕雀岂知鸿。相遇辄同醉，惟愁樽酒空。
既为谊夫赋坟庐诗乃蒙和韵再成十首为谢兼简韶美以资一噱 其一
郭印（宋代）

秋萤腐草化，芝菌出枯朽。形质但变迁，中有一物久。
酬乐天闲卧见寄
刘禹锡（唐代）

散诞向阳眠，将闲敌地仙。诗情茶助爽，药力酒能宣。

风碎竹间日，露明池底天。同年未同隐，缘欠买山钱。
为曾指挥题汉文帝细柳营劳军图
邓雅（元代）

门深细柳未曾开，持节方知大驾来。天上恩光明日月，营中号令肃风雷。

匡扶帝业非儿戏，竦动天颜羡将才。千载功名见图画，临风还拂旧尘埃。
和周达道运句题怪石韵
释德洪（宋代）

爱山心志如君少，王事何妨陟翠微。怪石方欣典刑在，新诗仍写画图归。

客来一室烟光满，掌上千岩眼力稀。颇怪周郎赏音者，独于此境尚弹机。
赠都下隐者
范仲淹（宋代）

梅福隐市门，严平居卜肆。
乃知神仙徒，非必烟霞地。
异哉西山人，逍遥京洛尘。
门多长者车，察脉如有神。
轩皇万馀载，此术了然在。
精意洞五行，飞名落四海。
结舍拟沧洲，东池接御沟。
兰芳披幽径，琴樽在小舟。
清夜泛月华，宛是江湖游。
他日上云去，兹为黄鹤楼。
玉楼春 其三
石孝友（宋代）

风光澹沲云容粹。点染园林添况味。花间照夜簇红纱，柳外踏青摇彩旆。

芳时不分空憔悴。抖擞愁怀赊乐事。罗衫一任涴尘泥，拼了通宵排日醉。
诉衷情·阴阳返复勿令差
侯善渊（元代）

阴阳返复勿令差。守正莫心邪。常进药炉丹鼎，龙虎动三车。收神水，炼精华。结灵砂。水晶宫里，玉兔金鸡，吐秀琼花。
林酒仙
释元肇（宋代）

持犯苦相分，陶沈曲糵真。世间皆醉梦，师是独醒人。

难合虚开口，长留坐化身。春风过东寺，苔砌落花新。
春过裴虬郊园（时裴不在，因以寄之）
刘长卿（唐代）

郊原春欲暮，桃杏落纷纷。何处随芳草，留家寄白云。

听莺情念友，看竹恨无君。长啸高台上，南风冀尔闻。
续古二十九首 其一
陈陶（唐代）

大尧登宝位，麟凤焕宸居。海曲沾恩泽，还生比目鱼。
杂感
刘岩（清代）

凶器古有兵，高品古有名。兵凶不可黩，名美不可争。

赫赫鬼神心，恶杀兼恶盈。穷兵祸自毙，矜名身自倾。

二者同一机，盈乃与杀并。惟寂与惟寞，所以全厥生。
舟行杂咏 其三
顾奎光（清代）

萧萧风气寒，冷冷露华白。清辉升东南，知是故园月。

三年隔庭闱，远道消息阙。谁云求斗筲，足以慰明发。
车湖
张俞（宋代）

忆昔车公居此地，遗墟缭绕临清渊。
惜哉断石文尚在，野老不识投波澜。
次乡守赵计院鹿鸣韵
刘克庄（宋代）

幸际龙飞策士年，灵岩仙水执鞭先。
夺标文妙三场称，劝驾诗高万口传。
昔忝词臣曾草诏，今为乡老预兴贤。
春风到耳鳌头选，尚可扶衰候马前。
夏日城西园亭闻蝉得阴字 其二
袁宏道（明代）

未曾离溽暑，亦不到云林。坐觉暄凉变，遂令院舍深。

声来如远壑，宿处必层阴。燕子与黄鸟，难除闺阁音。
杂赋
陆游（宋代）

养疾清溪曲，风林几著霜。
细书如助嬾，薄酒不成狂。
老叹朋侪尽，闲知岁月长。
柴门偶一出，倚杖立斜阳。
过莺脰湖
俞鸿渐（清代）

山水能娱人，积久动成癖。自闻莺脰湖，梦寐不忍释。

今从禾中莺，迂道此挂席。层湖敛夕阴，空水混一碧。

鱼标露两三，蟹舍近咫尺。缅怀元真子，晚作垂纶客。

烟波深复深，蓑笠适其适。一泛湖中舟，千载仰遗迹。

我有钓竿手，苦为利名役。大呼渔翁来，乞与数椽宅。

春水桃花红，秋水芦花白。鼓枻凌苍茫，不知天地窄。
九日送人
司空曙（唐代）

送人冠獬豸，值节佩茱萸。均赋征三壤，登车出五湖。

水风凄落日，岸叶飒衰芜。自恨尘中使，何因在路隅。
醉后戏题
白居易（唐代）

自知清冷似冬凌，每被人呼作律僧。

今夜酒醺罗绮暖，被君融尽玉壶冰。
试诸葛生笔因书所怀寄诸弟 其十四
彭汝砺（宋代）

鸭脚东林畔，慈亲手自栽。取心俱有实，视表独非材。

白玉成千粒，红纱寄百枚。江南春去早，花复几时开。
再次前韵呈林郎中五首
陈造（宋代）

春皇报人如寄音，紫燕窥帘莺绕林。
于时不无客欣戚，此意正系天晴阴。
傍湖楼影酒旗直，到眼人家花雾深。
老子独醒尚此兴，归时参昴横天心。
喜四家兄至
区大相（明代）

远道风和雪，连朝弟忆兄。三年此重见，万里独长征。

翅接云鸿早，枝连苑树荣。所期对策后，鹓序拟随行。
和就日馆
苏颂（宋代）

戎疆迢递戴星行，驿骑奔驰朿火迎。
人向万山峰外过，月从双石岭间生。
马蹄看即三千里，客舍今逾四十程。
每念皇华承命重，愧无才誉副群情。
次韵邓志宏和吏部谢公铁字韵诗二首 其二
陈渊（宋代）

愁霖十日槎生耳，寒气薄人如著水。坐对毗耶数卷书，未厌铜炉烧柏子。

区区我亦可怜人，只有无求人不瞋。虽无名字振京国，不屈未应惭子真。

冻琴壁间弦自绝，袖手深藏鸠更拙。本无流水遣谁知，此去从人讥嚼铁。
次韵大光五羊待耿伯顺之作
陈与义（宋代）

康州艇子来不急，过岸橹声空复长。
百尺楼头堪望远，淡烟斜日晚荒荒。
修文语土民
陈元光（唐代）

庙算符天象，干旄格有苗。三军歌按堵，万骑弛鸣镖。

虔岭顽民远，朝阳寇逆招。偃文休众士，锡命自皇朝。

莫篆天然石，惟吹洛下箫。声闻神起舞，气感海无妖。

方叔猷元壮，相如赋未饶。成周放牛马，林野任逍遥。
得戎州书
洪朋（宋代）

万窍怒号天籁作，灯照无眠夜寂寞。发函伸纸数行空，永怀渭寂涕横落。

书奉万里马胡蛮，人在四禅怖魔阁。荔枝滩头栏楯深，千峰剑攒上寥廓。

松根更有道人俱，想见庞眉无住著。未应老懒废书眠，许我新诗大不恶。

何日金鸡放赦回，拭泪论文恍如昨。
西江月 其二 余昔有梅影词，今重为模写
张炎（宋代）

近水横斜。先得月、玉树宛若笼纱。散迹苔裀，墨晕净洗铅华。

误入罗浮身外梦，似花又却似非花。探寒葩。倩人醉里，扶过溪沙。

竹篱几番倦倚，看乍无乍有，如寄生涯。更好一枝，时到素壁檐牙。

香深与春暗却，且休把江头千树夸。东家女，试淡妆颠倒，难胜西家。
牡丹
王仲霞（清代）

尽日炉中不炷香，恐他薰袭恼红妆。低头不敢高于竹，空负花中富贵王。
菊开忆去秋同官台中共赏
薛瑄（明代）

去年客里遇重阳，曾与同官摘晚香。今日分符行郡邑，独将远意看秋芳。
偈颂十八首 其一
释广闻（宋代）

乘流而行，过径即止，犹是时人升降处。只今脚后脚前，通汝活路。
卢巴驿闻张御史张判官欲到不得待留赠之
张说（唐代）

旅窜南方远，传闻北使来。旧庭知玉树，合浦识珠胎。

白发因愁改，丹心托梦回。皇恩若再造，为忆不然灰。
安扶待制侍郎徐公挽词二首
叶适（宋代）

玉质金章映海滨，养成天德异凡伦。
曾颜窈渺关前圣，管葛粗疎付后人。
惆怅穷途三讫癸，吁嗟厄岁再逢寅。
送公何物堪将去，留在埋铭石色新。
环桂皆山
郭之奇（明代）

环桂皆山千百重，蹴阜堆陵作异峰。朝浮独秀招漓象，夜出星异见隐龙。

留仙岸顶丹霞变，揭帝塘边翠霭封。风起人烟归岫口，云飞川影抱峦胸。

奇岗巧巘相撑突，伯仲肩随父子从。可怜灵杰惟地有，偶露幽光令客逢。

谁开万载鸿荒骨，群沐三时叆叇容。山山为我长历落，造化为炉那可镕。
访袁伯长于尹山归寄
龚璛（元代）

新桐有清露，有怀相聚稀。尘襟开悄悄，浦帆下依依。

宇宙苍茫共，风流迤𨓦微。平生谢安石，雅志不相违。
和朱坡绝句
史浩（宋代）

芳华三月只些儿，生怕春林鸟唤归。寄与东君须久住，勿容一片落花飞。
减字木兰花（政和癸巳）
向子諲（宋代）

几年不见。胡蝶枕中魂梦远。一日相逢。鹦鹉杯深笑靥浓。

欢心未已。流水落花愁又起。离恨如何。细雨斜风晚更多。
送春
陆懿和（清代）

暮春三月乱花飞，戏折花枝香满衣。不信东风留不住，杜鹃声里暗催归。
颂古三十六首
释惟一（宋代）

自己将来更问谁，须弥还更戴须弥。
九峰末上能行令，免得重重涉水泥。
送玄极归仙居三学寺兼寄固坏庵
释宗泐（明代）

昨夜共青灯，今朝下碧层。衣沾吴野雪，饭煮越溪冰。

乡寺居三学，宗门尚一乘。故人头向白，送尔思弥增。
茅檐
沈说（宋代）

茅檐夜雪晓开晴，自洗寒衣漉涧清。
如此过冬何不可，梅花休笑鬓星星。
王克承按江西道姚江省母
罗玘（明代）

惠文岸岸山立齐，直当黼扆之东西。猛脑鹘击赤狐走，虎豹在山谁采藜。

虞门四辟集鸣凤，周道荡荡骅骝嘶。重瞳尚疑紞黈塞，日暮幽屋啼寡妻。

又疑阴阴出宠贼，败瓮臭腐生醯鸡。盱睢一种老鹜雁，以死博利无噬脐。

官曹如在伎儿子，眩乱黑白眼著眯。皇威震动誓无赦，汉熂北詟曾庭犁。

君当一面江之右，此实饵笔之壑溪。仰思简在明并日，况柄以斧斧以携。

舜江东头大门屋，未到百里为会稽。倚门星星笑且语，鹊噪绕屋旋而栖。

前驱两两赤靴裤，察院银字分明题。照山欲动水欲沸，旌节婀娜人填蹊。

邻儿诧见衣上兽，云是虎豹麒麟犀。升堂一笑见颜色，昔在地上今登梯。

入厨饤饾执匕鬯，自曳薪入妻埽𡧩。官贫未具黄金斝，有酒且注青琉璃。

南山虽高未足祝，有过一劫南浮提。
戏洪致远
周孚（宋代）

不妨一斛贮槟榔，兰玉诜诜已雁行。可是誉儿元有癖，未应辟谷独无方。

玉川此际贫虽甚，稠锡他年债已偿。世事乘除君记取，击鲜从古是诸郎。
夏日小饮，分题得菱，用辘轳体
杨万里（宋代）

不是齐堂觳觫生，如何双觝独峥嵘。
犀中忽有红尖角，天上也无甜底冰。
只爱衣裳桃杏浅，谁知肌骨雪霜明。
酒徒苦问渠名姓，无姓无名字子陵。
次密印精蓝光上人韵二首 其二
叶颙（元代）

石边清睡醒，松下独吟馀。小径云收后，空林月上初。

梅香凝几案，竹影扫阶除。湛湛长空净，纤埃半点无。
行山中
王同轨（明代）

雨余林气静，山晚日光斜。
野店依孤树，村桥卧断楂。
马嘶遥涧水，犬吠隔篱花。
白首锄云者，春风自一家。
万明府邀游前仓宝胜寺
游朴（明代）

龙象凄凉几劫灰，独余双塔在蒿莱。春风藓合亡朝石，落日烟生望海台。

千载布金人已泯，廿年挟策客重来。寻常兴废无须问，且为尘踪浣一杯。
郊庙歌辞。夕月乐章。舒和
佚名（唐代）

合吹八风金奏动，分容万舞玉鞘惊。

词昭茂典光前列，夕曜乘功表盛明。
咏廿四气诗 立冬十月节
元稹（唐代）

霜降向人寒，轻冰渌水漫。蟾将纤影出，雁带几行残。

田种收藏了，衣裘制造看。野鸡投水日，化蜃不将难。
谒洪泽镇龙祠
袁说友（宋代）

平生忠孝彻幽冥，稽首龙祠鉴此诚。
自是皇灵频震叠，也知神力解因成。
片帆以往无多路，百里之间只一程。
目断长淮嗟往事，孤哀有泪落边城。
念奴娇 长干秋夜
曹溶（明代）

僧楼听雨，厌花侧虫鸣，好秋过半。记得微醺上画桥，十五雏姬半看。

柳掩筝床，风吹舞帐，的是秦淮岸。归来闲叹，凉杀也无人伴。

荡子青衫失意，转眼江山，便把三春换。药圃糟丘计未成，何况罗襦粉汗。

月落城乌，露沾宫草，旧事君须算。且留残梦，莫被邻鸡催断。
感时 其一
仲并（宋代）

伤春那得易为情，世味年来一一更。驰马弯弓今日事，儒冠深觉误平生。
偈颂十首
释如净（宋代）

无衫歌扇，花鼓拍板。
总是者个戏棚，卖弄许多伎俩。
咦，任他千圣出头来，
立在下风高著眼。建法幢，
立宗旨，明明佛敕曹溪是。
飞鸢
田亘（宋代）

涎涎晴空作鹘盘，仰空谁不羡高闲。岂知尽日劳心眼，只在尘寰腐鼠间。
感皇恩
晁补之（宋代）

终岁忆春回，西园行尽。欢喜梅梢上春信。去年携手，暗约芳时梢近。燕来莺又到，人无准。

凭谁向道，流光一瞬。佳景闲无事衣褪。春归何处，又对飞花难问。旧欢都未遇，成新恨。
句
薛泳（宋代）

柳断桥方出，烟深寺欲浮。
挽赵秋晓
张震龙（宋代）

蚤岁看花遍上都，谓宜东序著河图。
亭亭玉树风前皎，浩浩璇源夜半枯。
自是死生存定数，绝怜神骏蹶长途。
此行不返神清洞，应抗龙髯去鼎湖。
次韵吴龙图别后言怀
赵抃（宋代）

言念朋游二纪间，离樽前对鬓丝斑。告新剑外皆遗爱，道旧台中共解颜。

我固无辞来蜀国，公闻有命镇秦关。西东接畛三千里，莫厌诗筒数往还。
和诸学士秋夕禁直偶雪
吴融（唐代）

大华积秋雪，禁闱生夜寒。砚冰忧诏急，灯烬惜更残。

正遂攀稽愿，翻追访戴欢。更为三日约，高兴未将阑。
寄云溪参赞
塞尔赫（清代）

产得龙媒别渥洼，每看芳草恨天涯。逡巡忽忆嫖姚语，未破匈奴莫问家。
峡中行
雍陶（唐代）

两崖开尽水回环，一叶才通石罅间。

楚客莫言山势险，世人心更险于山。
千秋岁（用秦少游韵）
李之仪（宋代）

深秋庭院，残暑全消退。天幕回，云容碎。地偏人罕到，风惨寒微带。初睡起，翩翩戏蝶飞成对。

叹息谁能会。犹记逢倾盖。情暂遣，心常地。沈沈音信断，冉冉光阴改。红日晚，仙山路隔空云海。
代书答龚楚州
刘宰（宋代）

使君问政及郊扉，病叟何能措一辞。
积粟曩生真至计，屯田充一亦良规。
将權可与他人共，德意须令旧壤知。
闻说监城有真令，相逢为说每相思。
吊李元宾坟
孟郊（唐代）

晓上荒凉原，吊彼寂寥魂。眼咽此时泪，耳凄在日言。

冥冥千万年，坟锁孤松根。
晚春
葛绍体（宋代）

过了红芳又绿阴，绿阴多处觉春深。
东皇自是成功早，取次南风入舜琴。
紫山寺晚望山门
汪泽民（元代）

胜绝瞿硎地，中藏六洞天。山门云引路，石室月通泉。

鸟径莓苔涩，僧房紫翠连。曾闻地主说，怅望夕阳边。
游悟贞寺回山下别张殷衡
白居易（唐代）

世缘未了治不得，孤负青山心共知。

愁君又入都门去，即是红尘满眼时。
鼎湖
张因（宋代）

有唐天子天宝初，礼官学士披图书。推本黄帝九云车，曾跨火龙升天衢。

世传虢略留鼎湖，世传桥山晏神舆。真人起灭不异涂，霓来吹落火龙须。

一须落处生万芜，春风秋霜荣复枯。顶峰千丈金芙蕖，一叶金华落婺墟。

天子闻之为嗟吁，大封山川名仙都。姓刘天师半山居，修真自结草屠苏。

始严祠宇辟一区，至今名篆存珷玞。上下万年变万殊，水云依旧本扶疏。

事载咸通端不诬，世更五代迹不除。钜宋兴王握乾符，庆源尊祖礼何如。

乃命天下严殿庐，治平天子榜玉虚。北客南来一字无，飘飘含蓼政如荼。

崆峒童子真吾徒，心闲神应微嗫嚅。尽收胜概赋归欤，归去山东作画图。
和梁次张谢得酒见寄四首
吴芾（宋代）

传得仙家不老方，酿成春色瓮头香。
一樽聊尔资杯酌，争似相携入醉乡。
久不作诗诗思甚涸春物日盛漫兴三章用常德枣心笔书本不工重复加弱似亦与诗相称云 其二
赵蕃（宋代）

庭行看萌芽，檐立听呼应。在物且云然，于我可不竞。

青衫恋五斗，白发间三径。是岂人之为，绝知吾有命。
望壶
林俊（明代）

老足蹒跚出转慵，故怀长寄最高峰。不妨发岁巳春草，落尽斜阳未暮钟。

碧井流泉杂环佩，紫霄双剑削芙蓉。云庄只尺移情在，不及南邻地几弓。
遣兴十首呈孟兵部使君 其四
俞德邻（宋代）

鸡鸣食孟门，指鹿相秦室。所以有志士，林樊屏辙迹。

得时贵行道，枉寻岂直尺。无为赵孟间，笑此陈蔡厄。
承恩量移宰江邑，临鄱江怅然之作
李嘉祐（唐代）

四年谪宦滞江城，未厌门前鄱水清。谁言宰邑化黎庶，

欲别云水如弟兄。双鸥为底无心狎，白发从他绕鬓生。

惆怅闲眠临极浦，夕阳秋草不胜情。
秋晚庵中
释元肇（宋代）

江边成独宿，彻夜听吟蛩。窗月低残影，客衣寒未重。

林疏出幽磬，风迥递村舂。细采东篱菊，晓云横瘦筇。
绮疏
丘逢甲（清代）

绮疏面面拓云蓝，吹彻银笙酒半酣。倾国名花春第一，新年眉月夜初三。

吉金铸镜镌心语，暖玉敲枰试手谈。烂熳东风桃杏嫁，满天红雨梦江南。
次韵答仲益见简
邹浩（宋代）

镜里年华鬓未苍，春山且喜渐芬芳。功名富贵时来耳，底事灵台著庙堂。
绝句
张伯端（宋代）

投胎夺舍及移居，旧住名为四果徒。
若解降龙并伏虎，真金起屋几时枯。
为张畴斋承旨作仙山晚渡
朱德润（元代）

十月之交，朔风其飘。我来自南，于以游遨。清霜著乔木，落叶洒江皋。

野桥驾略彴，苍石浴寒潮。客子暮担簦，蹀蹑上轻舠。

澄江静可渡，不惮前山遥。闻有列仙人，炼玉遗丹膏。

凤音虽寂寞，素鹤可相招。愿寻长生道，白日登云霄。
新春
甘泳（元代）

花红柳绿也逢时，润色青春有小时。人世苦无吾辈在，东风寥落亦堪悲。
南歌子
佚名（宋代）

花萼清辉近，蓬莱紫气浓。濮园流庆与天同。生得名驹千里、籋秋风。
阅武戈初偃，论文酒不空。摩挲铜狄灞桥东。看取朱衣双引、袭真封。
虎丘生公说法堂
员兴宗（宋代）

折天一径入林幽，乱石牙牙蹲虎丘。不为生公夜点首，世间般若自头头。
和东坡馈岁别岁诗 其二
韩菼（清代）

冉冉年复尽，跳丸不肯迟。出宿饮盏者，俯仰安可追。

行行重行行，去者天一涯。君自此远矣，劳苦问归时。

岁去寻当来，决无食言肥。行看春女思，复见秋士悲。

花开即花落，衔杯不须辞。醉乡无日月，或忘吾久衰。
和山房夹谷佥事韵二首
何梦桂（宋代）

一家南北混车书，谁使斯民耳目涂。
昔日簪缨今役户，朝时弦诵暮征夫。
迩来风雨无完屋，何处乾坤着腐儒。
不意斯文天示丧，凤凰来后见河图。
登云龙山放鹤亭
徐熥（明代）

叠嶂隐香台，门当楚水开。河流幡影去，云引磬声来。

寺古龙犹伏，亭空鹤不回。因寻碑上字，剔尽雨中苔。
送石应之司户归剡以室迩人远为韵
楼钥（宋代）

捷径指终南，索价讥少室。
穷达岂无命，踏地胡不实。
之人吏海隅，所吐百未一。
夷涂澹无营，君其有终吉。
又和九日
宇文虚中（宋代）

老畏年光短，愁随秋色来。一持旌节出，五见菊花开。

强忍玄猿泪，聊浮绿蚁杯。不堪南向望，故国又丛台。
鹧鸪天
臧余庆（宋代）

寿菊才开三四葩。秋光着意主人家。清香未许人间识，先借重人醉紫霞。

儿绿绶，母金花。斑衣庭下乐无涯。要知他日中书考，细数沙堤堤上沙。
度金沙岭
郑刚中（宋代）

两行古木影交加，山欲侵云水见沙。
最好岭前鸥鹭起，竹林深处两三家。
乖目相者
释元肇（宋代）

一双乖角眼，阅世妙无伦。白日常穿市，青云少见人。

未尝眠锁店，午后听钟邻。盍向边头看，谁为阁上麟。
孟子·过化存神
陈普（宋代）

德既能明效自充，黎民皞皞变时雍。
神功妙用浑无迹。只有纯而不已中。
秋日偶成 其八
陈之遴（明代）

巑岏古戍倚层丘，冰雪长凝万古愁。天接燕台劳北望，水趋辽海羡西流。

三更梦破孤城笛，六月寒生久客裘。醉揽短衣随羽猎，呼鹰驰马一销忧。
白杨花
周是修（明代）

白杨花，何纷纷，是谁种汝当墓门？墓经盗发无所有，但有朽骨犹纵横。

昔为将相公侯贵，今成无主同孤魂。万家第宅人如雾，尽如他茔之子孙。

断碑芳草何年代，寒鸦流水几黄昏。君不见百川沸腾山冢崩，高岸为谷谷为陵。

又不见五陵松柏无馀根，玉鱼金盌人间行。古墓适存何足恨，犹胜平除作地耕。
隆兴书堂自警三十五首 其二十一
陈淳（宋代）

血气有盛衰，理义无损益。理义要常胜，毋为血气役。
有以事来请者俲康节体作诗以答之
辛弃疾（宋代）

未能立得自家身，何暇将身更为人。
借使有求能尽与，也知方笑已生嗔。
器才满后须招损，镜太明时易受尘。
终日闭门无客至，近来鱼鸟却相亲。
寄题沃祥卿梅泉二大字盖何潜斋笔也
方一夔（宋代）

钱塘数首梅花联，罗浮三叠梅花篇。世间妙语久绝响，谁能高步凌飞仙。

穷冬天气寒刻栗，草木槁死冰顽坚。孤根漏暖得春早，水流石窦声溅溅。

美人拭面照古镜，沈吟不去愁婵娟。下有山人学冷淡，入夜忍冻僵护肩。

临流赤脚踏白石，手挼红藟餐云烟。长哦新句诗清苦，口吻噤噤栖饥鸢。

近闻梅花诗祖出水部，久遣诗孙参洞天。许分一派伴岑寂，毫端紫气冲魁躔。

我来嗽香咽清冷，欲说妙偈梦未圆。澹然人我了无语，但见花梢明月堕寒泉。
次韵侄端臣雨晴出郊
范浚（宋代）

雨中烂熳睡，门径横林扉。朝晖入瓮牖，起我聊伸眉。

良游眺江郊，揽袂风披披。平瀛涨新绿，滟漾摇晴陂。

云峦霭空翠，烟树森华滋。潭渔下罜䍡，陇种行楼犁。

贪穿康乐屐，更杖原思藜。阿宜倦游还，心事嗟多违。

新功在琢句，非复吴下时。渊明赋归来，今是知昨非。

君看古贤达，茹草甘长饥。悠悠身外事，凛凛胸中奇。

因赓喜霁作，用代城南诗。
送丁元晖知南海
刘克庄（宋代）

不用急符催，先行要看梅。
岁时亲祭海，休沐必登台。
鲍井聊供饮，韩碑待拭苔。
遥知蛮俗喜，令尹带琴来。
锦江蜀先主庙
汪元量（宋代）

国破人何在，宫名喜尚存。
虽云蜀先主，犹是汉诸孙。
吴魏不相下，关张岂少恩。
崩年在三峡，遗恨满乾坤。
题王履方画渔樵扇
章甫（宋代）

山深多虎狼，腰斧老无力。
岂惟身上衣，浑家口中食。
水阔蛟龙怒，鱼鳖不易求。
虽无租赋迫，长有风波忧。
偶来苍江头，落日相劳苦。
斗米今几钱，粗免寒饿否。
形役乃如此，人生真可怜。
五陵美少年，宝马珊瑚鞭。
闻陈伯育结綵舟行乐游湖戏寄三首 其一
郭祥正（宋代）

湖波渺渺浸残春，东郭开筵迥不群。闻结綵舟撑碧落，更携箫鼓度青春。

自怜玉海终无敌，却忆琼浆竟未分。珠履难陪空怅望，且凭诗句张吾军。
答吴景端南归见寄之作 其一
樊贵（宋代）

八月星槎下碧霄，归来休讶浙江潮。严林祠外苍林静，独带清风伴寂寥。
题夏训武圭画牛
张炜（宋代）

枯木立数茎，断岸走千尺。旁有牧牛儿，放牛倚拳石。

牛闲芳草间，儿倦眠局蹐。画手笔入神，淡墨夺真迹。

凭谁唤儿醒，落日归路僻。觉来横短笛，吹断远山碧。
归云
释心月（宋代）

拖云从龙去又回，无心却似有心来。
只因怕失老僧约，永日岩房拨不开。
雨中别同朝诸公
陆游（宋代）

今日别交旧，街泥盈尺深。
极知当作恶，追恨阙相寻。
笑语关幽梦，江山入苦吟。
新秋才一月，留句待清砧。
嘲欲借予杂稿者 其二
薛季宣（宋代）

郎君到底亦何知，夺卷书生真数奇。恶语故应多艾气，残藤无用写来诗。
次韵天全公东济川上人二首 其二
杨璿（明代）

香断炉烟冷博山，蒲团坐老不知还。万松遮寺青围屋，一水通桥绿转湾。

喜雨亭高云作阵，读书庵古藓生斑。诗成欲倩题崖石，笔意谁探柳与颜。
吴冲卿夫人秦国挽词二首
苏辙（宋代）

雅颂成章早，春秋发论长。
风规留叔向，文采似中郎。
览古明兴废，临危喜激昂。
南迁初不恨，李杜得从滂。
六言偈四首 其一
刘克庄（宋代）

佛祖流传信具，儿孙承袭付度。一个深夜携归，一个中路夺去。
次吴司理见贻二绝韵
裘万顷（宋代）

湛然胸次幸清明，忍看人间势利轻。
我辈相知端有道，未应胶漆付雷陈。
送彭希圣姊夫赴三山民曹
戴炳（宋代）

槐笏绿衫初作吏，要须立脚自廉勤。闾阎疾苦宜加意，廒廥奇廉莫与闻。

少啖荔枝防美疢，多栽茉莉挹清芬。公馀览遍佳山水，倘有诗篇寄海云。
客居
释文珦（宋代）

借得空房住十春，野麋山鹿日相新。
宁嫌老景犹为客，却喜闲相不属人。
於转物时观世界，向无心处得天真。
深居谢绝曾非傲，朽钝形骸畏屈伸。
大风
陆游（宋代）

风大连三夕，衰翁不出门。
儿言卷茅屋，奴报彻芦藩。
狼藉鸦挤壑，纵横叶满园。
乘除有今旦，红日上车轩。
送吾安之令渤海县
吴当（元代）

奉诏出高阙，驱车向长河。长河正奔崩，大野仍横戈。

宵衣动深忧，频岁秋无禾。今君宰渤海，敷政当如何。

上以畅皇惠，下以拯民疴。清宫执道要，直气排洄波。

东郊散壶榼，月户鸣机梭。境内鸡犬静，垄头牛马多。

游人若云环，窭室皆春和。遄归赞天纬，报最无蹉跎。
和希哲轩上韵与友游华严五云峰
欧阳澈（宋代）

剑戟峰攒迥绝尘，扪萝宜谒社中人。虽无樽酒邀元亮，恰有清谈敌季真。

漱玉泉声清洗耳，霭云香缕静颐神。支公况是忘形侣，不讶林宗折角巾。
访何茂恭於南湖作三绝句
喻良能（宋代）

南湖绿发居士，恰少磬湖八年。
欣雷抉电杰句，出月穿天大篇。
送李祠部知滑州
梅尧臣（宋代）

自古重名器，未尝轻授人。
煌煌东郡守，灿灿两朱轮。
父祖继居此，恩荣谁与邻。
秋风度河水，马足不生尘。
小饮示座中
陆游（宋代）

镜里萧萧两鬓衰，闲人正与老相宜。谁知剪烛焚香夜，恰是搓橙破橘时。

莫道闭门无逸气，尚能为客诵新诗。君看江海宽多少，是处皆堪理钓丝。
病中得晁应之秋怀诗
张耒（宋代）

西风堂下飞黄叶，病卧空床白日高。
疲薾扶行孤竹杖，萧条隐几两霜毛。
散花有客谈真实，烧药无人过寂寥。
怪得晚来头目快，新诗秋兴苦飘飘。
正月六日七日书所见
晁说之（宋代）

扶光岁首当何辰，荐视变异纷无垠。
既惊马日不为马，况复人日不成人。
咸疑白昼悬月魄，哗言日月本斗格。
如负如空天风愁，似食不食自毒螫。
空里黄埃下百重，日心黑气交四磔。
不知何地匿阳乌，人间百鸟竞号呼。
可怜海气使如此，杏梁瑞彩想中都。
双双燕·满城社雨
张惠言（清代）

满城社雨，又唤起无家，一年新恨。花轻柳重，隔断红楼芳径。旧垒谁家曾识，更生怕、主人相问。商量多少雕檐，还是差池不定。谁省、去年春静。直数到今年，丝魂絮影。前身应是，一片落红残粉。不住呢喃交讯，又惹得、莺儿闲听。输于池上鸳鸯，日日阑前双暝。
陈州与文郎逸民饮别携手河堤上作此诗
苏轼（宋代）

白酒无声滑泻油，醉行堤上散吾愁。
春风料峭羊角转，河水渺吾瓜蔓流。
君已思归梦巴峡，我能未到说黄州。
此身聚散何穷已，未忍悲歌学楚囚。
与诸兄弟方山别诗
王彪之（魏晋）

脂车总驰轮，泛舟理飞棹。丝染墨悲叹，路歧杨感悼。
木犀二绝句
杨万里（宋代）

轻薄西风未办霜，夜揉黄雪作秋光。
吹残六出犹余四，匹似天花更着香。
秀州报本禅院乡僧文长老方丈
苏轼（宋代）

万里家山一梦中，吴音渐已变儿童。
每逢蜀叟谈终日，便觉峨眉翠扫空。
师已忘言真有道，我除搜句百无功。
明年采药天台去，更欲题诗满浙东。
山间三首 其三
孔武仲（宋代）

柔条细叶谩成丛，亦有悬崖出小红。欲试金丹求不死，灵苗应在此山中。
颂古四十四首
释法泰（宋代）

百丈开田说大义，理事圆融无不备。
梵音清彻十方闻，草树锄锹皆耸起。
末后双拳再展开，拖泥带水为痴呆。
船流到岸五千里，刻舟求剑徒悠哉。
高阳台 追和元遗山雁丘词，同石君作
萧恒贞（清代）

叫月声酸，临波影瘦，双双暗渡河汾。声裂惊弦，无端比翼轻分。

霜闺盼断天涯信，怕秋江、烟橹空闻。惜离群。梦冷圆沙，合殉斜嚑。

十三数到哀筝柱，只同埋玉骨，犹纪贞珉。剩山残水，依然青冢黄昏。

相思怨魄归何处，尽伤心、付与词人。认啼痕。碧化蘼芜，都长情根。
昌甫斯远步过涧园小坐梅下一杯 其二
韩淲（宋代）

十诗说得梅能好，我欲和之无此情。一坞暗香浮涧水，君来犹觉句难成。
即事效韩昌黎体
白胤谦（清代）

昔日司空舍，高真列上仙。今朝司寇馆，顽陋谢前贤。

石室抛残灶，绳床觅旧毡。遗风相接处，清白类家传。
古六宫诗六首 其四 晋宫
邓云霄（明代）

太平天子漫焚裘，何事羊车恣浪游。深苑虾蟆喧雨夜，蒙尘龙浪渡江秋。

清谈未罢了胡语，醉客初醒对楚囚。莫道偏安成霸业，中原无处觅神州。
亲家张舍人挽词 其一
许及之（宋代）

忍看丹旐引灵輀，尚想祥华进止时。无复短檠亲教子，空馀满箧旧题诗。

阴功会即佳城兆，显刻犹须幼妇碑。小殡西湖湖上寺，冷云秋露不胜悲。
游化城寺
蒋之奇（宋代）

级级跻攀险，肩舆若上天。云端开净刹，峰顶见平田。

水石清无价，烟霞翠满前。高僧卜居此，意欲断尘缘。
七夕 其五
程俱（宋代）

织女机边天汉流，盈盈脉脉望痴牛。未应乞巧能如愿，咫尺星桥不自由。
句
潘先生（宋代）

大江今古怒声怒，长为将军气不平。
书圆正法语后
释居简（宋代）

三禅天上火星飞，大地山河靡孑遗。坏底话头谁领解，小留铁脊镇坤维。
答王载监簿惠诗依韵
冯山（宋代）

梓士多好学，独君用心苦。始策万里足，相期一言遇。

荏苒去岁月，差池晚途路。清节挠不变，鸡鸣任风雨。

一日起仕进，光华照门户。谓予尝游从，复此再会聚。

清谈语言约，老笔文字古。新诗忽持赠，病目骇观睹。

兰芷得远思，从兹识贤矩。草木变秋节，悲风袭原卤。

自可追赋咏，何须倦贫窭。感慨无俗音，虹蜺俟重吐。
狱中题壁
谭嗣同（清代）

望门投止思张俭，忍死须臾待杜根。
我自横刀向天笑，去留肝胆两昆仑。(版本一)

望门投趾怜张俭，直谏陈书愧杜根。
手掷欧刀仰天笑，留将公罪后人论。(版本二)
南省帘外唱和五首 其三
许及之（宋代）

画史何人更姓吴，梁园重与续成图。晴泥正好一犁雨，归思还先六幅蒲。

院锁馀寒春力峭，书残午后客情孤。新诗剩喜相料理，已觉胸中隘五湖。
横吹曲辞。捉搦歌
张祜（唐代）

门上关，墙上棘，窗中女子声唧唧，洛阳大道徒自直。

女子心在婆舍侧，呜呜笼鸟触四隅。

养男男娶妇，养女女嫁夫。阿婆六十翁七十，

不知女子长日泣，从他嫁去无悒悒。
秋日杂兴 其二
韩淲（宋代）

木槿亚红淡，牵牛蔓青滋。露晞凉风入，陡觉居处宜。

岩桂中秋蕊，篱菊重阳枝。何必春始荣，物物有其时。
拾天宝事 其二
王彦泓（明代）

蚕眠金字迹煇煌，盥手临池细炷香。谁令女人偏好善，有情皇帝李三郎。
送黄彦达归建安
胡寅（宋代）

漳滨读书夜复日，十七年间驹过隙。
相逢忽认语音存，面皱髯张都不识。
岁晚悬鹑在结穿，坐寒我亦无青毡。
少时意气今何似，对此犹能吸百川。
北风草木伤迟暮，秀岭长松色如故。
须知忧道不忧贫，莫厌儒冠羡纨袴。
坐悲四海方横流，长剑未试心未休。
寄语幔亭云外客，他年终约紫霄游。
徐文子侍郎挽诗 其一
韩淲（宋代）

分教随为大，公能过我庐。缙云尝和句，湓浦近收书。

天府人间仰，甘泉帝所除。无高情复见，官路竟何如。
水仙花二首
徐似道（宋代）

天然初不事铅华，此是无尘有韵花。
翠带讵容萦俗客，金杯祗合劝诗家。
次紫芝韵
葛天民（宋代）

钦羡私居好，楼深夏必凉。
小窗通远岫，古木蔽斜阳。
露槛安花斛，尘编满竹床。
如君清到骨，只合静焚香。
题永城驿
姚合（唐代）

秋赋春还计尽违，自知身是拙求知。惟思旷海无休日，

却喜孤舟似去时。连浦一程兼汴宋，夹堤千柳杂唐隋。

从来此恨皆前达，敢负吾君作楚词。
遣兴七首
李流谦（宋代）

倦倚枯株坐，起寻微迳行。
鱼为凿坏遁，蝉作采薇清。
弹指四时足，闭关群动平。
尽言殊未可，日用本分明。
述工夫 其四 日用
李道纯（元代）

真铅真汞大丹头，采取当于罔象求。有作有为终有累，无求无执便无忧。

常清常静心珠现，忘物忘机命宝周。动静两途无窒碍，不离当处是瀛州。
庆源堂
黄廷用（明代）

嵩岳崚嶒中天地，三十六峰皆环翠。比控大河来激湍，望沬扬奔何时已。

君不见河源浚发自昆崙，迤逦大活之井承渊之谷，甘水神液何太温。

东徙人间驻长寿，纡回积石度龙门。公家溯河枕天险，巨灵呵护符宝存。

安定传经破坟典，岂止道德五千言。相迹肇基皆戬谷，汤汤福泽贻仍昆。

芳兰玉树丛十洲，朱门甲第列五侯。兄弟两都联八座，四世公卿陈太丘。

天老居然沛霖两，调梅视昔凤池头。朝回群从榻堆笏，仙□琼浆醉卿月。

十轮三戟谢汉家，以嗣以续登□阙。今人共羡全盛时，昔贤苦心那得知。

佐唐□封自文叔，浚源导流无尽期。愿言来世召公似，夙夜遑遑懋敬止。

请问嵩下河流何日得西归，庆源与之相终始。
沧浪峡（一作储光羲诗）
储嗣宗（唐代）

沧浪临古道，道上石成尘。自有沧浪峡，谁为无事人。
送程给事知越州
邢恕（宋代）

稽山鉴水正宜秋，笑邻铜符下鷁舟。
青琐夕郎传故事，鸿都仙客足风流。
锦衣著去经乡国，茧纸翻成赋郡楼。
祗恐汉廷须雅望。寇公难得隔年留。
和范学士 其一
彭汝砺（宋代）

红尘投老倦征鞍，梦寐清规祇厚颜。论德每疑观大水，言诗曾赋仰高山。

退之自处轲雄后，甫也当居扬马间。知止旧风衰久矣，只今须合为公还。
盘山双峰寺
芮熊占（清代）

对立双峰插碧天，中分一径透苍烟。南山日照千林迥，北谷风号万壑连。

地隔寒暄难纪岁，僧无甲子不知年。我来静室惊幽客，入座同参柏子禅。
郭戆庵惠诗为谢
陈郁（宋代）

相思长只认文星，霁后阑干卜夜凭。
万斛笔头非录录，七年袍色未青青。
字户米老神尤健，计解唐人气欲陵。
尚拟酒边论契阔，看君谈笑吸沧溟。
蒲润和东坡韵
李昴英（宋代）

四时冰柱湿风前，绝顶飞一来派泉。
瘦蔓相牵根太古，苍崖特立探长天。
灶荒孤鹤寻遗迹，寺老幽禽闯坐禅。
闲日频游归复梦，结庐曾许蹑坡仟。
繇万安上滩赖风力日有半遂至赣州
郭之奇（明代）

千山何磈礧，万水难冰涣。水山俱不息，急濑喧昏旦。

清浅五云波，淩临因石悍。遂使章贡开，嵚崎从漫漶。

渺哉一苇心，寸尺相衡捍。弱缆溯奔湍，孤怀就历乱。

岂意北来风，能转南山矸。芳麓俄沉浮，哀壑倏穿贯。

接瞬几何时，坐失诸滩半。逶迤出轻𦨣，沿渚回低岸。

川光上巉壁，云影下幽澜。滩流次第安，客愁因以散。
过荐福寺
刘攽（宋代）

下马乔树阴，雪霜寒未晞。重门开相当，广殿晴日晖。

问僧亦何事，荷锄殊未归。劳生每多役，向此情依依。
水调歌头 其二
沈瀛（宋代）

岁月如奔箭，屈指又中秋。去年江上行役，常动故乡愁。

容与碧云亭畔，极目江山千里，隐隐是西州。日暮天容敛，鸥雁下汀洲。

回故棹，寻旧里，解客裘。功名前定，时到安得为淹留。

幸有青编万轴，且又日长无事，莫恁做闲忧。花下常携酒，明月好登楼。
颂十玄谈
释印肃（宋代）

祖祖，如钟鼓，
未击有意周天普。虚幻形声本自无，
如如不动亘今古。
送晦岩佛光法师归天竺
释文礼（宋代）

归去相依有鹫山，渠家一向斥前三。
谁知开异来同了，圆旨如今亦厌谈。
初秋普明寺竹林小饮饯梅圣俞分韵得亭皋木叶
欧阳修（宋代）

野水竹间清，秋山酒中绿。
送子此酣歌，淮南应落木。
听琴次退翁韵
赵鼎（宋代）

梦寻仙子访瀛洲，怨入春泉绕指流。酒病着人无物解，更烦一鼓为扶头。
前云居行寄元禅师
郭祥正（宋代）

忆云居，乃在汇泽西南修川之隅。山盘盘兮，石门屹立磴道绝，飞瀑万丈淙冰壶。

云沈沈兮方昼而忽暝，古木交错兮藏鼪鼯。攀崖欲上复自止，投险却忆骑鲸鱼。

崖向时复造平野，绝顶乃有百顷之膏腴。群山下瞰若聚米，殿阁枕藉非人区。

露华洗出太古月，桂子摇落阴扶疏。清风欲借羽仪展，秽念顿觉秋毫无。

老禅底事不度我，红日东上还驱车。如今正似武陵客，放舟已远嗟迷途。

青春一往二十二，白雪渐变千茎须。西来忽遇归飞鸟，青纸远寄黄金书。

灵茶香味胜粉乳，满箧所赠遇琼琚。玉川七椀吃不得，灌顶未识真醍醐。

南暹北讷惜已死，唯师秀出孤峰孤。潜深隐密自得所，岂不悯我栖榛芜。

倒影射岩犹入石，异日三椽容野夫。
若耶溪逢孔九
綦毋潜（唐代）

相逢此溪曲，胜托在烟霞。潭影竹间动，岩阴檐外斜。

人言上皇代，犬吠武陵家。借问淹留日，春风满若耶。
回胡舜元赋稿
李覯（宋代）

一把长篇读，惊嗟即过旬。
谁知后来者，还似老成人。
古训但时習，英辞当日新。
惭无称薦力，空此见天麟。
游虎丘
李韶（唐代）

望中平坦独崔嵬，根跨沧溟浪打回。
不是巨灵潜擘与，祗应蓬打暗飞来。
经坛烟染千株石，丹井云封万古苔。
翠色高通苏郡内，满城清雅绝尘埃。
十台怀古 其四 黄金台
吴师道（元代）

昭王锐志移青社，筑土悬金奉贤者。四方剑佩集强燕，千里风尘驰骏马。

郭君自举先群豪，乐生独步超凡曹。酬恩一雪伯国耻，建功并倚云天高。

君臣意气千年少，落日荒墟没秋草。黄金买贵满长安，惆怅英雄布衣老。
月下独行桥上
陆游（宋代）

新秋未再旬，月露已浩然。
放翁一幅巾，与影俱翩僊。
飞桥挂澄溪，幽窦鸣细泉。
开岁才俛仰，已近摇落天。
殊方久滞留，感此岁月迁。
归来看青灯，悄怆不得眠。
偈颂七十六首 其六
释子益（宋代）

最初句，向上机。瞿昙不会，达磨不知。知不知，雨馀千嶂碧，春水一溪肥。
登高回乘月寻僧
戴叔伦（唐代）

插鬓茱萸来未尽，共随明月下沙堆。

高缁寂寂不相问，醉客无端入定来。
垩灶
姚燮（清代）

三轮风火水，一霎眼光收。酒阵中原鹿，诗肠棘木猴。

立身持所贵，与化适其游。垩灶堪重锻，金丹问帝邱。
送别
白玉蟾（宋代）

十日九风雨，一春三别离。
予嗟吟骨瘦，子亦坐诗痴。
怀家兄黄铸及舍弟文振
刘鼎（清代）

最是春风大被宽，东山别后始知寒。池塘绿草长遥梦，桃李芳知不共看。

路远裁书逢使少，家贫负米事亲难。天涯雾露须珍重，记得丁宁滏水干。
杂曲歌辞。竹枝
顾况（唐代）

帝子苍梧不复归，洞庭叶下荆云飞。

巴人夜唱竹枝后，肠断晓猿声渐稀。
三月曲水宴得烟字
王勃（唐代）

彭泽官初去，河阳赋始传。田园归旧国，诗酒间长筵。

列室窥丹洞，分楼瞰紫烟。萦回亘津渡，出没控郊鄽。

凤琴调上客，龙辔俨群仙。松石偏宜古，藤萝不记年。

重檐交密树，复磴拥危泉。抗石晞南岭，乘沙眇北川。

傅岩来筑处，磻谿入钓前。日斜真趣远，幽思梦凉蝉。
乙卯端午十绝
刘克庄（宋代）

儿女需京缬，经时买未归。
似嫌无艾虎，不肯换生衣。
自嘲老态
陆游（宋代）

世念秋毫尽，浑如学语儿。
得床眠易熟，有饭食无时。
纱帽簪花舞，盆池弄水嬉。
从今转无事，静坐不吟诗。
题顾凯之醉道士图
谢薖（宋代）

虎头痴绝自不痴，丹青妙处手得之。石岩戏画幼舆了，酒狂更貌黄冠师。

一人坐睡真被酒，二人杯杓不停手。

一人回面愁不釂，二人直视开口笑。上有醉墨书者谁，翰林手题独酌诗。

题诗真识醉时味，画图如写诗中意。珍藏不换一斛珠，李诗顾笔今世无。
寄临川亲旧十首意到辄书不复次序 其十
吕本中（宋代）

爱贤如渴吴夫子，不染世间儿女尘。老病不逢终不悔，后生谁复记斯人。
到随园
陆应宿（清代）

此身如梦到嫏嬛，纸醉金迷独倚栏。六代山从高阁见，四时花向小春重。

漫夸福地栖身好，转恐奇书尽读难。为语绛纱诸弟子，鲁公门下有韦丹。
送颜倅之江西
释善珍（宋代）

槛外江流知几霜，烦君著语吊滕王。
琴中谁识啼乌曲，酒后任称司马狂。
阁序尚留唐篆刻，剑光何预晋兴亡。
此行遍览遗踪了，历有徵书出建章。
赠林尹仲
陈宓（宋代）

八年前会晤，犹忆刺桐乡。
君眼虽非白，吾颜已过苍。
有求皆妄想，无欲是良方。
不学神仙术，他时共一觞。
剔银灯·小院烟凉雨细
关注（宋代）

小院烟凉雨细。正好恹恹春睡。蓦被金枝，连推绣枕，报道皇都书至。良人得意。集英殿、首攀仙桂。斗帐重襟惊起。斜倚屏山偷喜。宝髻慵梳，香笺折破，果见中、高高名第。秦楼十二。知他向、谁家沉醉。
出社下岭望九洲流陂稻田可爱
刘崧（元代）

渡岭望平田，人家隐翠烟。
村虚自鸡犬，风物似神仙。
晚树依沙立，秋粳带水眠。
几时驱两犊，投迹此安廛。
绍兴祀皇地祇十五首 捧俎用《丰安》。
郊庙朝会歌辞（宋代）

丕答灵贶，蒇事方丘。豆登在列，鼎俎斯俦。牲牷告具，寅畏弥周。

柔祇昭格，飙至云流。
少昊蓐收父子
佚名（先秦）

少昊有子曰该，为蓐收。《国语》

西方蓐收，左耳有蛇，乘》龙。《山海经》

西方之极，自昆仑绝流沙、沈羽，西至三危之国，石城金室，饮气之民，不死之野，少皞、蓐收之所司者，万二千里。《淮南子》

长留之山，其神白帝少昊居之。其兽皆文尾，其鸟皆文首。是多文玉石。实惟员神磈氏之宫。是神也，主司反景。

渤山，神蓐收居之，西望日之所入，其气员，神红光之所司也。《山海经》
无为山寺
文同（宋代）

一絙危磴绕峥嵘，上彻幽深入化城。
烟外川原谁绣画，云中楼化自阴晴。
老僧高论都无者，古佛真身宛若生。
闻道军持新呪水，愿倾涓滴洒尘缨。
阻风泊归舟游净众寺
孙应时（宋代）

日落风更起，江头船不行。
凄凉大夫宅，萧瑟故王城。
一醉重楼晚，千秋万古情。
愁边动寒角，夜久意难平。
廉村族人命赋唐补阙薛公墓
薛嵎（宋代）

一自东宫吟苜蓿，吁嗟直道竟难容。
精忠夙伫危邦虑，明哲宁高避世踪。
疎傅有心辞汉陛，甘盘无梦佐商宗。
寥寥千载闻风者，引领犹能式墓松。
送东川马逢侍御使回十韵
元稹（唐代）

风水荆门阔，文章蜀地豪。眼青宾礼重，眉白众情高。

思勇曾吞笔，投虚惯用刀。词锋倚天剑，学海驾云涛。

南郡传纱帐，东方让锦袍。旋吟新乐府，便续古离骚。

雪岸犹封草，春江欲满槽。饯筵君置醴，随俗我餔糟。

莫叹巴三峡，休惊鬓二毛。流年等头过，人世各劳劳。
青溪道中行古松间因少留瀹茶而行
陆游（宋代）

露湿青松细细香，旋呼拄杖踏斜阳。
三生旧发游山愿，一卷新传辟谷方。
云外未论笙鹤近，尘中实厌簿书忙。
拾樵汲涧俱清绝，聊为煎茶一据床。
读律 其一
黄定齐（清代）

刑惟无刑期，名实法先务。为幻格诪张，作伪惩奸蠹。

出入生死格，辨尤严故误。见律未见囚，律见囚已付。

不先律此心，何以论法度。律不外持平，凛凛求其故。
会稽山中
戴复古（宋代）

晓风吹断花稍雨，青山白云无唾处。
岚光滴翠湿人衣，踏碎琼瑶溪上步。
人家远近屋参差，半成图画半成诗。
若使山中无杜宇，登山临水定忘归。
游丹青阁
刘炳（明代）

桥南杨柳乱成行，出郭寻僧到上方。城拱烟霞开锦绣，山围松竹奏笙簧。

半帘晚翠环溪阁，一枕秋云护石床。安得远公同净业，白莲池上挹天香。
次潘节夫韵
吕本中（宋代）

昔年绕舍培楸梧，霜风初劲叶未枯。鸡肥兔贱年谷熟，草服黄未真野夫。

时时步屧遇邻叟，共醉不复烦追呼。杯中满汎注白玉，林边阿堵无青凫。

击壤歌缶有馀乐，岂羡骐骥驰大衢。眼眵看朱或成碧，心懵读马还作乌。

富如安昌徒自苦，上贾必欲求膏腴。声名向晚更寂寞，何似杨雄宅一区。

美官好爵乃上苴，人生要在修廉隅。
次韵钱德循鹿苑滩舣舟有作
黄庭坚（宋代）

鹿苑滩头秋月明，使君辍棹爱江清。
尘埃一段思归路，已听荆州渔鼓鸣。
送郑十校理得洛字
韩愈（唐代）

相公倦台鼎，分正新邑洛。才子富文华，校雠天禄阁。

寿觞佳节过，归骑春衫薄。鸟哢正交加，杨花共纷泊。

亲交谁不羡，去去翔寥廓。
吉祥寺花将落而述古不至
苏轼（宋代）

今岁东风巧剪裁，含情只待使君来。
对花无信花应恨，直恐明年便不开。
庆元二年恭上太皇太后皇太后太上皇帝太上皇后尊号二十四首 其四
郊庙朝会歌辞（宋代）

东朝层邃，端闱靖深。列仗节銮，镂玉绳金。来奉来崇，载祗载钦。

曾孙之庆，世世徽音。
丈人行答通平林簿
林亦之（宋代）

祖龙一出群儒怒，滔滔稷下如抽缕。
乐以声传非文字，千年阙断无人补。
昔有丈人壶山前，绍兴甲寅乙卯年。
定律不待累黍起，瓦缶皆可成宫徵。
更言吹律随隆汙，百世不以一声拘。
此法汉魏周隋无，红泉得之延坐隅。
一时河汉东西奔，姓氏胡为旅人门。
我欲栩栩还皇坟，要以六琯为根原。
九箫鼓吹百物和，羽衣狼藉渔阳戈。
须信乐能召太平，非是太平为乐歌。
丈人宿草飞毵毵，乾旋坤转谁更堪。
忽有尺纸如春蚕，遗音石笋天一南。
三更把书不成眠，四更起坐霜月悬。
五更开门欲上马，至竟此人何山下。
示法轮长老景齐
邹浩（宋代）

问碑碑已化为尘，却得同生庚子人。聊把此心论此事，颇疑前日是前身。

云间岣嵝峰回礼，庭下娑罗花献春。更欲纵横见端的，夜来飞雨洗金轮。
宿上天竺
白珽（元代）

名山倦游历，挂起手中藤。
佛国三生石，天岩百岁僧。
定回松院磬，吟苦雪龛灯。
愧我心犹杂，何因问二乘。
淮上怀古 其一
胡璧城（清代）

带刀入市久成风，裤褶儿曹气不同。左顾声援通海上，北来形不壮山东。

骄兵淠水鏖行密，惰将符离败魏公。南宋晚唐多少事，离离都在暮烟中。
南游
郑谷（唐代）

凄凉怀古意，湘浦吊灵均。故国经新岁，扁舟寄病身。

山城多晓瘴，泽国少晴春。渐远无相识，青梅独向人。
送黄介可
王庭圭（宋代）

漳川螺浦共家乡，醉墨题诗尚挂墙。天末异时怀李白，风流谁复数真长。

那知此日长江簿，即是昔时江夏黄。鹏背知横几千里，棘间何地可回翔。
弁峰七十二
杨维桢（元代）

弁峰七十二，菡萏开青冥。
穷探最绝顶，龙舌呀岩扃。
高源下绝壁，海眼涵明星。
毒龙戏珠玉，残唾吹余腥。
胡僧洗神钵，密咒收风霆。
洞庭水如蓝，溟涬连沧溟。
下观人间世，九点烟中青。
九奋 其六 赋巴丘
薛季宣（宋代）

巴丘兮峥嵘，嵚岑兮洞庭。秋霖兮阁泪，春草兮愁生。

巴之蛇兮兮之，云英甲兮火晶。戟微手足兮惟行，云雾飞腾兮匪翼。

知绌信兮天性，展转委蛇兮至行。朝之游兮衡岳，莫饭流兮湘曲。

鹿焱起兮中洲，人之逐兮悠悠。纷缭乱兮海波弗静，逐之颠者相望兮莫得持其腰领。

鹿冠元兮森槎千角，蛇衔取兮不畏触。岁三迁而解甲兮骼髅具吐，羌有获兮故无取。

象巨牙之双植兮，肥腯顽健。肉鸡兔虎龙而牛干兮，得鼠狶为首面。

性羊狠而马行兮，狗猴心而蛇变。既备此十二神象兮，害于田其不远。

蜿蜒蛇之怒兮，吸无劳乎宛转。虽有此兮鼻骈齿兮，宁复餐而以卷。

不劳咀此齿牙兮，害以蛇除。珠显灼而光明兮，不在短狐之毁誉。

游兰若兮芳洲，卧香蒲兮翔素流。芷冈兮戏豫，丹穴兮优游。

何蜂虫之阴戾琐微兮藏形于闇，骑蛇头而啜之兮堕厥颐而脱颔。

阜堆骨兮名陵，风悲雨泣兮千龄万龄。象种繁兮蛇既毙，欲吞之兮谁能舍。

鹿奔兮其复获，登蛇丘兮涕零零。
青玉案·送伯固归吴中
苏轼（宋代）

三年枕上吴中路。遣黄耳、随君去。若到松江呼小渡。莫惊鸥鹭，四桥尽是，老子经行处。
辋川图上看春暮。常记高人右丞句。作个归期天已许。春衫犹是，小蛮针线，曾湿西湖雨。
白云谣
佚名（先秦）

白云在天，丘陵自出。
道里悠远，山川间之。
将子无死，尚复能来。
诗遂醒
毓朗（清代）

太白睒睒星荧荧，一夜东风吹月上。我来寺里看梅花，不道蔷薇高一丈。
出游龙虎山舟中望仙岩壁立千仞者不可上其高
晁补之（宋代）

稽天巨浸洗南荒，尚有千峰骨立强。
民未降丘应宅此，举头天壁有囷仓。
赠长安知县陈尧佐
魏野（宋代）

少作长安宰，寻常似隐夫。
琴书家惯有，杖印客疑无。
锦水心虽家，圭峰眼不辜。
闲签归业状，贫典旧山图。
酒为廉犹断，棋因让忽输。
即看联鴈序，相继在蓬壶。